*****

ΚΑΝΟΝΙΣΜΟΣ (ΕΟΚ) αριθ. 1975/84 ΤΗΣ ΕΠΙΤΡΟΠΗΣ

της 11ης Ιουλίου 1984

για τη δέκατη τροποποίηση του κανονισμού (ΕΟΚ) αριθ. 3172/80 περί λεπτομερειών εφαρμογής του καθεστώτος ενίσχυσης στην κατανάλωση για το ελαιόλαδο

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1556/84 (2), και ιδίως το άρθρο 11 παράγραφος 8,

Εκτιμώντας:

ότι ο κανονισμός (ΕΟΚ) αριθ. 3172/80 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 570/84 (4), προβλέπει στο άρθρο 9 μια προθεσμία για την υποβολή των αιτήσεων ενίσχυσης στην κατανάλωση· ότι μετά τη λήξη αυτής της προθεσμίας οι αιτήσεις δεν γίνονται αποδεκτές· ότι η πείρα έχει δείξει ότι πρέπει, εντούτοις, να προβλεφθεί, υπό ορισμένους όρους, η δυνατότητα να δοθεί συνέχεια σε αιτήσεις που υποβάλλονται μετά τη λήξη της προβλεπόμενης προθεσμίας, μειώνοντας, αναλογικά με την καθυστέρηση, την ενίσχυση που πρέπει να πληρωθεί·

ότι το άρθρο 14 παράγραφος 4 του κανονισμού (ΕΟΚ) αριθ. 3172/80 καθόρισε τους όρους με τους οποίους αποδεσμεύεται η εγγύηση κατά την εισαγωγή ελαιολάδων· ότι, λαμβάνοντας υπόψη την κτηθείσα πείρα στο θέμα αυτό, η εφαρμογή των όρων αυτών όσον αφορά την επανεξαγωγή των ελαιολάδων τα οποία δεν είναι άμεσα καταναλώσιμα θα μπορούσε να οδηγήσει σε ανωμαλίες κατά την εφαρμογή του καθεστώτος ενίσχυσης στην κατανάλωση· ότι υπάρχει λόγος, κατά συνέπεια, σε περίπτωση εξαγωγής αυτών των ελαιολάδων να περιοριστεί η αποδέσμευση της εγγύησης στις περιπτώσεις που η οξύτητα δεν υπερβαίνει τους 30 βαθμούς·

ότι τα μέτρα που προβλέπονται στον παρόντα κανονισμο είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3172/80 τροποποιείται ως εξής:

1. Στο άρθρο 9 παράγραφος 1, προστίθεται το ακόλουθο εδάφιο:

«Εντούτοις, οι αιτήσεις που υποβάλλονται μετά τη λήξη της προθεσμίας που αναφέρεται ανωτέρω και το αργότερο μέσα σε περίοδο δύο μηνών γίνονται επίσης δεκτές και περιλαμβάνουν μείωση κατά 10 % της ενίσχυσης που πρέπει να πληρωθεί για κάθε μήνα ή τμήμα μηνός που καθυστέρησε η υποβολή της αίτησης.»

2. Στο άρθρο 14, η παράγραφος 4 αντικαθίσταται από το εξής κείμενο:

«4. Η εγγύηση αποδεσμεύεται μετά την προσκόμιση, εκτός από περίπτωση ανώτερης βίας, του πρωτότυπου αντιγράφου του πιστοποιητικού που αναφέρεται στο άρθρο 15 παράγραφος 3, μέσα σε έξι μήνες από την ημερομηνία θέσης σε ελεύθερη κυκλοφορία· αυτή η εγγύηση αποδεσμεύεται για την ποσότητα ελαιολάδου που τίθεται σε ελεύθερη κυκλοφορία ή, κατά περίπτωση, για ισοδύναμη ποσότητα ελαιολάδου που το πιστοποιητικό βεβαιώνει ότι δεν μπορεί να τύχει της ενίσχυσης στην κατανάλωση.

Η προθεσμία μετά την οποία η εγγύηση καταπίπτει μπορεί να παραταθεί μέχρι δώδεκα μήνες από το ενδιαφερόμενο κράτος μέλος εάν το ελαιόλαδο που έχει τεθεί σε ελεύθερη κυκλοφορία, συσκευασμένο σε άμεση συσκευασία καθαρού περιεχομένου μικροτέρου ή ίσου των 5 λίτρων, δεν μπορεί να τύχει της ενίσχυσης σύμφωνα με τους όρους που προβλέπονται στο άρθρο 15 παράγραφος 1 στοιχείο δ).

Στην περίτπωση που δεν τηρείται η προθεσμία που αναφέρεται ανωτέρω, η εγγύηση καταπίπτει. Εντούτοις, αν το πιστοποιητικό που αναφέρεται στο άρθρο 15 παράγραφος 3 προσκομίζεται μέσα σε έξι μήνες το αργότερο μετά τη λήξη της προθεσμίας που αναφέρεται στο πρώτο εδάφιο, η εγγύηση επιστρέφεται.

Σε περίπτωση που το πιστοποιητικό προσκομίζεται μεταξύ του 13ου και 21ου μήνα από την ημερομηνία θέσης σε ελεύθερη κυκλοφορία του ελαιολάδου, η εγγύηση επιστρέφεται, ύστερα από αφαίρεση, για κάθε μήνα ή τμήμα μηνός που καθυστέρησε η προσκόμιση του πιστοποιητικού, ποσού ίσου με το 10 % της εγγύησης που έχει συσταθεί.

Εάν το ελαιόλαδο που τίθεται σε ελεύθερη κυκλοφορία, το οποίο υπάγεται στη διάκριση 15.07 Α Ι α) του Κοινού Δασμολογίου και παρουσιάζεται σε άμεση συσκευασία καθαρού περιεχομένου μεγαλύτερου από 5 λίτρα, δεν μπορεί να τύχει ενίσχυσης σύμφωνα με τους όρους που προβλέπονται στο άρθρο 15 παράγραφος 1 στοιχείο α), η εγγύηση αποδεσμεύεται για το σύνολο του ποσού που έχει συσταθεί μόλις ο ενδιαφερόμενος προσκομίσει τα πιστοποιητικά που αναφέρονται στο άρθρο 15 παράγραφος 3, για ποσό

τητα τουλάχιστο ίση προς το 99 % της ποσότητας για την οποία έχει συσταθεί η εγγύηση.

Στην περίπτωση που η εξαγωγή του ελαιολάδου που αναφέρεται στο άρθρο 15 παράγραφος 1 στοιχείο β) αφορά ελαιόλαδο των διακρίσεων 15.07 Α Ι β) ή 15.07 Α Ι γ) του Κοινού Δασμολογίου, δεν μπορεί να αποδεσμευθεί η εγγύηση παρά μόνο στις περιπτώσεις που η περιεκτικότητα σε λιπαρά ελεύθερα οξέα, εκφρασμένη σε ολεϊκά οξέα, του εξαγόμενου ελαίου δεν ξεπερνά τα 30 γραμμάρια ανά 100 γραμμάρια. Στην περίπτωση αυτή, η εγγύηση που αποδεσμεύεται είναι ίση αντίστοιχα με 88 % και 40 % της ποσότητας που αναγράφεται στο πιστοποιητικό που αναφέρεται στο άρθρο 15 παράγραφος 3.

Όταν οι όροι που προβλέπονται στο παρόν άρθρο δεν πληρούνται παρά μόνο για μέρος του σχετικού ελαιολάδου, η εγγύηση αποδεσμεύεται κατ' αναλογία της ποσότητας αυτής.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Ιουλίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 150 της 6. 6. 1984, σ. 5.

(3) ΕΕ αριθ. L 331 της 9. 12. 1980, σ. 27.

(4) ΕΕ αριθ. L 62 της 3. 3. 1984, σ. 11.